Diari Oficial de la Generalitat Valenciana


Sumari del DOGV 6534, del 02-06-2011 (2011/6378)

RESOLUCIÓ de 20 de maig de 2011, de la Direcció Territorial de València de la Conselleria de Medi Ambient, Aigua, Urbanisme i Habitatge, sobre la delegació de certes competències de caça, per al control del conill de muntanya.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6534

Data del DOGV
:   02-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6378


Data del document
:   20-05-2011

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

RESOLUCIÓ de 20 de maig de 2011, de la Direcció Territorial de València de la Conselleria de Medi Ambient, Aigua, Urbanisme i Habitatge, sobre la delegació de certes competències de caça, per al control del conill de muntanya. [2011/6378]  
Amb data 11 de juny de 2009, la Conselleria de Medi Ambient, Aigua, Urbanisme i Habitatge, va aprovar l'ordre per la qual es regulen directrius extraordinàries per a l'aprofitament, gestió i control del conill de muntanya a la Comunitat Valenciana (DOCV núm. 6041, de data 23.06.2009).  
En els articles 10 i 11 de l'esmentada disposició s'atribueixen certes competències als serveis territorials. En concret, l'article 10 estableix que «quan es constate l'absència de controls sistemàtics per part del titular del vedat o es constate l'existència de danys que exigisquen actuacions urgents, a petició dels agricultors afectats i l'informe de l'agent ambiental, els serveis territorials de la Conselleria de Medi Ambient, Aigua, Urbanisme i Habitatge poden autoritzar la realització de controls subsidiaris als propietaris dels cultius o entitats agràries, i assabentar el titular de l'espai cinegètic de tot això».  
  
Així mateix, l'article 11 preveu que «en el cas de zones comunes de caça els propietaris dels cultius poden sol·licitar dels serveis territorials de la Conselleria de Medi Ambient, Aigua, Urbanisme i Habitatge qualsevol de les mesures previstes per als titulars dels espais cinegètics en anteriors apartats i en qualsevol època de l'any».  
  
D'altra banda, la Llei 13/2004, de 27 de desembre, de caça de la Comunitat Valenciana preveu en l'article 13 que «per a prevenir perjudicis importants en els cultius?» es poden exceptuar les prohibicions de l'article 12, entre altres les relatives a autoritzar la caça en zones de seguretat. En concret, per a aquest supòsit, els paràgrafs 3 i 4 de l'indicat article especifiquen que el director territorial pot emetre permisos nominatius, que poden ser per a caçar amb l'ús d'«armes de foc davant de la inexistència d'una altra solució satisfactòria. En aquest cas, la resolució ha d'establir aquelles garanties necessàries per a la protecció dels béns i de les persones».  
A fi d'agilitar l'expedició de les autoritzacions descrites per a donar una resposta més ràpida al problema dels danys produïts per conills de muntanya i tenint en compte el que disposa l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, resolc:  
  
  
1. Delegar per a la competència que tinc atribuïda, en aquesta matèria, els caps de comarca ambiental, com també els enginyers tècnics forestals amb destinació administrativa a les oficines comarcals del Servei Territorial de Medi Ambient de València.  
  
2. Les resolucions administratives que s'adopten per delegació han d'indicar expressament aquesta circumstància i s'han de notificar al Servei Territorial de Medi Ambient de València en 24 hores.  
  
Contra aquesta resolució, que no posa fi a la via administrativa, es pot interposar recurs d'alçada davant de la directora general de Gestió del Medi Natural de la Conselleria de Medi Ambient, Aigua, Urbanisme i Habitatge en el termini d'un mes comptador des de l'endemà a la recepció de la notificació, d'acord amb el que disposen els articles 114 i 115 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjudici de qualssevol altres recursos o accions que estime convenients.  
  
València, 20 de maig de 2011.- El director territorial: Vicente Collado Capilla.